Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 282/05)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 af 17. oktober 2018 (1)

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Cérons«

PDO-FR-A0668-AM02

Meddelelsesdato: 28. april 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Henvisning til den officielle geografiske kode

En henvisning til den officielle geografiske kode er blevet tilføjet vedrørende det geografiske område. Denne tilføjelse ændrer ikke områdets ydre grænse.

Denne ændring berører punkt 6 i enhedsdokumentet.

2. Dyrkningsmetoder

I afsnit VI, stk. 1), litra a), er afstanden mellem stokkene blevet forkortet fra mindst 0,90 meter til mindst 0,85 meter.

Formålet er at harmonisere reglerne for betegnelsen »Cérons« med de regler, der er fastlagt i produktspecifikationerne for de betegnelser, hvis geografiske område omfatter det geografiske område for Cérons. Eftersom minimumsafstanden nedsættes, ændrer det ikke ved beplantningstætheden, som er over 5 000 vinstokke pr. hektar.

Denne ændring berører punkt 5.1 i enhedsdokumentet.

3. Landbrugsmiljøbestemmelser

— I kapitel 1, afsnit VI, stk. 1, litra e), tilføjes sætningen: »Døde vinstokke skal fjernes fra parcellerne. Opbevaring af døde vinstokke på parcellerne er ikke tilladt«.

— I kapitel 1, afsnit VI, stk. 2, tilføjes: »2 — Andre dyrkningsmetoder Fuld kemisk ukrudtsbekæmpelse på parcellerne er ikke tilladt. Hver producent beregner og registrerer sit indeks for behandlingshyppighed (IFT).«

Indførelsen af IFT-beregningen sker for at oplyse og bevidstgøre producenterne om deres metoder og brug af plantesundhedsprodukter.

Forbuddet mod fuld kemisk ukrudtsbekæmpelse har til formål at nedbringe brugen af herbicider med henblik på at øge beskyttelsen af vindyrkningsjordene og bevare deres naturlige funktioner (fertilitet, biodiversitet og biologisk rensning), hvilket bidrager til vinens kvalitet og ægthed.

Disse ændringer foretages med sigte på at nedbringe brugen af plantebeskyttelsesmidler og imødekomme samfundets behov.

Enhedsdokumentet berøres ikke af denne ændring.

4. Nedsættelse af vinenes lagringstid

Vinenes lagringstid nedsættes med 3 måneder og varer således til den 15. januar (i stedet for den 15. april).

Denne ændring medfører ligeledes en ændring af datoen for afsætningen af vinen til forbrugeren, som fremskyndes med 3 måneder.

Nedsættelsen af lagringstiden gør det muligt at opnå mere friske og frugtagtige vine, der modsvarer markedsudviklingen og forbrugernes forventninger uden at sætte vinenes særpræg på spil. Vinene fremstilles stadig oftere uden fadlagring, og lagringen foregår i tanke, hvor lagringstiden kan forkortes betydeligt for at bevare vinenes friske og frugtagtige karakter.

Enhedsdokumentet berøres ikke af denne ændring.

5. Cirkulation mellem godkendte oplagshavere

Kapitel 1, afsnit IX, stk. 5, litra b), vedrørende datoen for cirkulation af vinene mellem godkendte oplagshavere udgår.

Enhedsdokumentet berøres ikke af denne ændring.

6. Tilknytning til oprindelsesstedet

Følgende sætning om tilknytningen: »Disse vine gæres langsomt og ofte på fad. Vinene lagres som minimum indtil den 15. april i året efter høståret« erstattes af: »Disse vine gæres på fad eller i tanke alt efter produktets ønskede profil. Gæringen kan foregå langsomt for meget koncentrerede vine.«

Dette gør det muligt at tage hensyn til nyudviklede metoder og ændringen af produktspecifikationen vedrørende lagringstiden.

Denne ændring berører punkt 8 i enhedsdokumentet.

7. Henvisning til kontrolstrukturen

Affattelsen af henvisningen til kontrolstrukturen er blevet gennemgået for at harmonisere affattelsen med andre produktspecifikationer. Denne ændring er alene redaktionel.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Cérons

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Kortfattet tekstbeskrivelse

Der er tale om stille hvidvine med gæringsdygtigt sukkerindhold.

Vinene har et naturligt alkoholindhold i volumen på mindst 14,5 % og et virkeligt alkoholindhold i volumen på mindst 12 %. Efter berigelse er vinens totale alkoholindhold i volumen højst 21 %.

Ved aftapningen har vinene et indhold af gæringsdygtigt sukker (glukose + fruktose) på mindst 45 g/l.

Ethvert parti vin, der markedsføres, har et indhold af flygtige syrer på højst 25 meq/l eller 1,5 g/l udtrykt i eddikesyre (1,225 g/l udtrykt i H2SO4).

Det totale syreindhold og det totale indhold af svovldioxid svarer til det, der er fastsat i EU-lovgivningen. Vinene fremstilles primært af druesorten sémillon B, som er oprindelsen til Sauternes-vinen, suppleret med sorterne sauvignon B og muscadelle B. Disse druesorter egner sig særlig godt til ædelrådanfægtning og fremstilling af store likøragtige vine. Botrytis cinerea er kilden til biokemiske forandringer i druernes aromatiske sammensætning og til koncentrationen af sukker i druerne, hvilket giver vinene stor sødme og komplekse aromaer, som til tider minder om citrusfrugter, honning og akacie.

Cérons-vinene er meget aromatiske, fine, frugtagtige og friske med en vis livlighed. De har en god krop og stor fylde.

Generelle analytiske kendetegn

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

5.1. Særlige ønologiske fremgangsmåder

Særlig ønologisk fremgangsmåde

Efter berigelse er vinens totale alkoholindhold i volumen højst 21 %.

Foruden ovennævnte bestemmelse skal vinen hvad angår ønologisk fremgangsmåde opfylde de krav, der er fastsat på EU-plan og i den franske lov om landbrug og fiskeri (»code rural et de la pêche maritime«).

Dyrkningspraksis

Beplantningstætheden er mindst 5 000 vinstokke pr. hektar. Disse vinstokke plantes med en afstand mellem rækkerne på højst 2 meter og en afstand mellem stokkene i samme række på højst 0,85 meter.

Beskæringen skal ske inden den 1. maj. Vinstokkene beskæres på følgende måder med højst 12 skud pr. vinstok: dobbelt, enkelt og blandet Guyotbeskæring, Bordeauxbeskæring, dobbelt Royatbeskæring og vifteformet beskæring.

Vinene fremstilles af druer, der høstes, når de er overmodne, anfægtet af ædel råddenskab og/eller let tørrede på stokken, og udelukkende af druer høstet manuelt ved udvælgelse ad flere omgange.

5.2. Maksimale udbytter

44 hektoliter pr. hektar.

6. Afgrænset geografisk område

Druehøsten, vinfremstillingen, forarbejdningen og lagringen af vinene finder sted i følgende kommuner i departementet Gironde i henhold til den officielle geografiske kode af 26. februar 2020: Cérons, Illats og Podensac.

7. Primære druesorter

Muscadelle B

Sauvignon B — Sauvignon blanc

Sauvignon gris G — Fié gris

Sémillon B

8. Tilknytning til det geografiske område

Det geografiske område for den kontrollerede oprindelsesbetegnelse »Cérons« er omfattet af betegnelsen Graves. Cérons-plateauet, der ligger 35 km øst for Bordeaux, er adskilt fra Barsac ved den lille Saint-Cricq-bæk, der løber ud i floden Garonne. Det geografiske område strækker sig over 3 kommuner i departementet Gironde (Cérons, Illats og Podensac) på venstre bred af Garonne.

Cérons-området er som resten af Graves-området præget af sin ældgamle geologiske historie. På et geologisk underlag af kalkholdig jord og mergeljord, der stammer fra havaflejringer omdannet til karbonat i tertiærtiden, har der efterhånden aflejret sig materialer, der er nært knyttet til Garonne-flodens udspring, til ændringerne af dens forløb og til kvartærtidens successive istider, ledsaget af erosionsfænomener, tektoniske bevægelser og meget komplekse klimaudsving.

Betegnelsen Cérons rummer således en stor jordbundsmæssig mangfoldighed, der spænder fra de nordligt beliggende jorde, der har en stor gruskoncentration og er typiske for betegnelsen Graves, til de sydligt beliggende ler- og kalkholdige jorde på Astéries-kalkholdig undergrund, der er typiske for betegnelsen Barsac. Ikke desto mindre findes visse jordbundstyper kun i denne betegnelses geografiske område. De er dannet af højderygge af grusaflejringer på en mere eller mindre sandet ler- og kalkholdig undergrund, adskilt af generelt sandede lavninger, og strækker sig langs venstre bred af den gamle Ciron-flod og Saint-Cricq-bækken.

Cérons særpræg i forhold til naboområdet Barsac skyldes især det særlige klima og mesoklima, idet nærheden til havet, Garonne-floden og de vidstrakte skove i Gironde skaber en varmeregulerende virkning, som er gavnlig for vinplanterne. De milde og fugtige vintre og de moderate temperaturer om sommeren fremmer en langsom modning, der er gunstig for grønne druer. Om efteråret giver Garonnes sammenløb med sine bifloder tågedannelser, der dækker vinmarkerne i morgentimerne, men viger for eftermiddagens solskin og den naturlige ventilation, der tørrer og koncentrerer de allerede meget modne druer. Disse særlige klimaforhold fremmer væksten af en lillebitte svamp, Botrytis cinerea, på druerne. Denne symbiose mellem svamp og drue kaldet »ædel råddenskab« er kilden til koncentrationen af sukker og aromaer samt de særlig bestanddele, der giver vinene deres særpræg.

Cérons-landskabet er dækket af vinmarker med enkelte gamle møller højt placeret og spredte landsbyer med kalkstenshuse. Snart er det kantet af floden, snart af akacie- eller fyrreskov, hvor »Sable des Landes« (vindbåret sand fra kvartærtiden) dækker alle formationer mod vest eller mellem de grusede højderygge. Man kan stadig øjne spor efter gamle stenbrud eller grusgrave, hvoraf nogle fortsat udnyttes.

Navnet Cérons har samme oprindelse som floden Ciron, der løber ud i Garonne, hvor Cérons lå i gammel tid. Det latinske navn Sirione er det eneste, der er angivet på Antoninus’ vejkort, kortet over vejnettet under kejser Caracalla (211-217) og vejkortet Tabula Peutingeriana (3. århundrede). Et vadested, der kunne passeres ved ebbe, kunne være grunden til, at denne strækning af militær og handelsmæssig betydning var værd at nævne.

Selv om der er beviser for, at der har været vindyrkning her siden Middelalderen, er det handelen med hollænderne i slutningen af det 16. århundrede og især i det 17. århundrede, der fører produktionen på denne egn i retning af søde hvidvine med restsukker. Da vindistriktet er en del af den kongelige prévôtjurisdiktion Barsac, får det gradvis en større udstrækning, og vinene udskibes fra jurisdiktionens havn i Barsac.

I slutningen af det 17. århundrede og op gennem det 18. århundrede udvikler den lokale viden om valg af druesorter og om den etapevise høst af overmodne eller ædelrådanfægtede druer sig parallelt i Sauternes og Barsac og i Cérons.

De meget modne druer dækkes af Botrytis-svampen, der trænger ind i druernes skind og gør det tyndt. Solen, der reflekteres i den grusede jord, tørrer langsomt druerne, som bliver brune og rynkede, og deres sukker og aromaer koncentreres. Drueplukkerne går fra plante til plante og udvælger og høster de »ristede« (rôtis) druer med saks. Dette er den første, meget koncentrerede udvælgelse. Derpå følger to, tre eller flere høstgange alt efter de klimatiske forhold, der fremmer udviklingen af svampen og koncentrationen af druernes indhold. Høsten foregår udelukkende manuelt. De pressede druer gærer derefter meget langsomt, idet koncentrationen medfører, at gæringen af de stadig meget sukkerholdige vine naturligt går i stå, når alkoholindholdet dræber gæren.

Betegnelsen »Cérons« blev anerkendt ved dekret af 30. september 1936, hvorved den lokale praksis blev lovfæstet: Artikel 6 — Vinfremstillingen skal ske med druer, som er blevet overmodne (ædel råddenskab) og høstet ved udvælgelse ad flere omgange.

Det afgrænsede område for betegnelsen Cérons er 2 089 hektar, men i dag er der kun ca. 20 producenter, der dyrker 30-80 hektar alt efter årgangen. Høsten foregår meget senere end andre steder i Gironde. Den begynder sjældent førend i oktober og varer ofte til ind i november. På denne årstid kan de fugtige perioder, der skyldes efterårets lavtryk over Atlanterhavet, ødelægge koncentrationen i druerne og deres ædelrådanfægtning, hvilket forklarer udsvingene i produktionen af denne betegnelse. Producenterne i Cérons kan nemlig ligeledes fremstille tørre hvidvine og rødvine med betegnelsen Graves og Graves supérieure i dette distrikt, og vinmarkerne er i vidt omfang blevet lagt om til produktion af rødvine de seneste 50 år, hvor produktionen af hvidvine er faldet fra 95 % til 40 % i dag.

Cérons-vine er stille hvidvine med restsukker.

Vinene fremstilles primært af druesorten sémillon B, som er oprindelsen til Sauternes-vinen, suppleret med sorterne sauvignon B og muscadelle B. Disse druesorter egner sig særlig godt til ædelrådanfægtning og fremstilling af store likøragtige vine. Botrytis cinerea er kilden til biokemiske forandringer i druernes aromatiske sammensætning og til koncentrationen af sukker i druerne, hvilket giver vinene stor sødme og komplekse aromaer, som til tider minder om citrusfrugter, honning og akacie.

Cérons-vinene er meget aromatiske, fine, frugtagtige og friske med en vis livlighed. De har en god krop og stor fylde.

Produktionsområdet omfatter ikke parceller, der ligger på tyk lerholdig undergrund, eller parceller, der er ensartet dække af vindbåret sand (Landes-sand), idet sådanne jorder er meget vandlidende og normalt er dækket af skov. Ligeledes dyrkes der ikke vin på jorder, der ligger på nyere aflejringer (Garonnes flodbund). De øvrige parceller er ganske vist forskelligartede, men egner sig til dyrkning af Cérons-vine, og denne mangfoldighed føjer kompleksitet til cru’ernes aromatiske udtryk.

Selv om etableringen af vinmarkerne følger de samme regler, som gælder for Graves-vine, er det den omhyggelige høstmetode, der gør det muligt at fremstille disse likøragtige vine. Udbyttet er beskedent og begrænset til højst 40 hektoliter pr. hektar, idet vinene fremstilles af druer, der høstes, når de er overmodne, anfægtet af ædel råddenskab og/eller let tørrede på stokken. Det antal skud, der efterlades ved beskæringen, må endvidere ikke overstige 12 pr. vinstok, og den maksimale gennemsnitlige belastning på parcellen er fastsat til 8 000 kg pr. hektar før overmodning, dvs. højst 12 druer pr. vinstok. Vinene fremstilles udelukkende af druer høstet manuelt ved udvælgelse ad flere omgange. Presningen af disse meget koncentrerede druer foregår langsomt og forsigtigt, og det er i øvrigt ikke tilladt at bruge en kontinuerlig vinpresse. Vinene har som bevis på denne overmodning et naturligt alkoholindhold i volumen på mindst 14,5 %.

Disse vine gæres på fad eller i tanke alt efter produktets ønskede profil. Gæringen kan foregå langsomt for meget koncentrerede vine.

Historisk blev Cérons-vinene kendt meget tidligt. Vinforhandleren Paguierre nævner i en engelsk udgivelse i 1828, at disse vine »skiller sig ud ved at være friske, fyldige, faste og med megen sødme«. Pierre Célestin skriver i 1932 i sin bog om betegnelserne fra Bordeaux (Les Appellations d’Origine Bordelaises) om Cérons: »Der har aldrig været sået tvivl om denne over hundredårige afgrænsning, og det har derfor aldrig været nødvendigt at fastsætte udstrækningen ved dom«.

I dag er der ganske vist konkurrence i form af muligheden for at fremstille en anden stor betegnelse fra Bordeaux, nemlig Graves, men nogle producenter holder denne produktion i hævd og fremstiller ofte vine af meget høj kvalitet, fordi de udspringer af en nøje udvælgelse af druerne, der er blevet overmodne på disse jorder, som er usædvanligt velegnede til fremstilling af store vine.

9. Andre vigtige betingelser (emballering, mærkning, andre krav)

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Området i umiddelbar nærhed, som er genstand for undtagelsen vedrørende vinfremstillingen, forarbejdningen og lagringen af de vine, der kan opnå den kontrollerede oprindelsesbetegnelse »Cérons«, omfatter følgende kommuner i departementet Gironde på grundlag af den officielle geografiske kode af 26. februar 2020: Arbanats, Barsac, Béguey, Cadillac, Gabarnac, Haux, Ladaux, Landiras, Langoiran, Loupiac, Monprimblanc, Portets, Preignac, Pujols-sur-Ciron, Rions, Saint-Selve, Sainte-Croix-du-Mont, Toulenne, Villenave-de-Rions og Virelade.

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten på vine, der er omfattet af den kontrollerede oprindelsesbetegnelse, kan den større geografiske enhed »Vin de Bordeaux« eller »Grand Vin de Bordeaux« præciseres. De skrifttegn, som anvendes for den større geografiske enhed, må hverken i højden eller bredden være større end to tredjedele af størrelsen af de skrifttegn, som anvendes i den kontrollerede oprindelsesbetegnelses navn.

Link til produktspecifikationen

http://info.agriculture.gouv.fr/gedei/site/bo-agri/document_administratif-93e93fda-2aa5-49a1-85e4-b0bb4dcbfc88

(1) EFT L 9 af 11.1.2019, s. 2.